CELEX: 32006R0730
Language: hr
Date: 2006-05-11 00:00:00
Title: Uredba Komisije (EZ) br. 730/2006 od 11. svibnja 2006. o klasifikaciji zračnog prostora i o pristupu u zračni prostor letova koji se obavljaju u skladu s pravilima vizualnog letenja iznad razine leta 195  Tekst značajan za EGP

07/Sv. 23
            
            
               HR
            
            
               Službeni list Europske unije
            
            
               11
            
         32006R0730
   
               L 128/3
            
            
               SLUŽBENI LIST EUROPSKE UNIJE
            
         UREDBA KOMISIJE (EZ) br. 730/2006
   od 11. svibnja 2006.
   o klasifikaciji zračnog prostora i o pristupu u zračni prostor letova koji se obavljaju u skladu s pravilima vizualnog letenja iznad razine leta 195
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu (EZ) br. 551/2004 Europskog parlamenta i Vijeća od 10. ožujka 2004. o organizaciji i korištenju zračnog prostora na jedinstvenom europskom nebu (Uredba o zračnom prostoru (1)), a posebno njezin članak 4.,
   uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba (2)), a posebno njezin članak 8. stavak 2.,
   budući da:
   
               (1)
            
            
               U poglavlju 2. stavku 6. Priloga 11. (3) Čikaškoj konvenciji o međunarodnom civilnom zrakoplovstvu zahtijeva se klasifikacija zračnog prostora u zračne prostore službi zračnog prometa određenih dimenzija, koji se abecedno označavaju od klase A do klase G, unutar kojih se mogu odvijati određeni tipovi letova i za koje su određene službe zračnog prometa i pravila rada.
            
         
               (2)
            
            
               Europska organizacija za sigurnost zračne plovidbe (Eurocontrol) je u skladu s člankom 8. stavkom 1. Uredbe (EZ) br. 549/2004 ovlaštena da prouči usklađenu shemu klasifikacije zračnog prostora za jedinstveno europsko nebo. U izvješćima od 30. prosinca 2004. i 30. travnja 2005. koja su nastala ovim ovlaštenjem predloženo je uvođenje zračnog prostora klase C kao odgovarajuće klasifikacije za zračni prostor iznad razine leta 195. Ova Uredba u potpunosti uzima u obzir ta izvješća. Kako bi se ova klasifikacija dosljedno primjenjivala u državama članicama, potrebno je uspostaviti usklađenu klasifikaciju zračnog prostora i omogućiti pristup letovima koji se obavljaju prema pravilima vizualnog leta tom prostoru.
            
         
               (3)
            
            
               Dok se u ovoj Uredbi ne specificira gornja granica zračnog prostora, klasifikacija zračnog prostora iznad razine leta 195 mora biti dosljedna za sve letove koji se obavljaju u takvom zračnom prostoru.
            
         
               (4)
            
            
               U poglavlju 4. stavku 5. Priloga 2. (4) Čikaškoj konvenciji o međunarodnom civilnom zrakoplovstvu iz 1944. godine uvode se ograničenja u odnosu na smanjeni minimalni prostor vertikalnog razdvajanja za letove koji se obavljaju prema pravilima vizualnog letenja (VFR letovi) iznad razine leta 290, dok se u stavku 4. tog Poglavlja određuje da VFR letovi iznad razine leta 200 zahtijevaju odobrenje.
            
         
               (5)
            
            
               Postupci za odobravanje pristupa VFR letovima u zračni prostor iznad razine leta 195 do razine leta 285, uključujući i razinu leta 285, moraju biti otvoreni i transparentni u svim državama članicama bez ograničavanja legitimnog pristupa VFR letovima ili fleksibilnosti usluga u zračnom prometu.
            
         
               (6)
            
            
               Države članice moraju osigurati siguran prijelaz prema klasifikaciji zračnog prostora iznad razine leta 195 kao klasi C zračnog prostora. Kako je državama članicama potrebno stanovito vrijeme za promjenu njihove klasifikacije zračnog prostora, primjena ove Uredbe odgađa se do 1. srpnja 2007.
            
         
               (7)
            
            
               Mjere predviđene ovom Uredbom u skladu su s mišljenjem Odbora za jedinstveno europsko nebo,
            
         DONIJELA JE OVU UREDBU:
   Članak 1.
   Predmet i područje primjene
   1.   Ovom se Uredbom uspostavlja usklađena klasifikacija zračnog prostora koja se primjenjuje iznad razine leta 195 te utvrđuju usklađeni zahtjevi za pristup letova koji se obavljaju u skladu s pravilima vizualnog letenja u ovaj zračni prostor.
   2.   U skladu s člankom 1. stavkom 3. Uredbe (EZ) br. 551/2004, ova se Uredba primjenjuje na zračni prostor unutar europskih (ICAO EUR) i afričkih (ICAO AFI) regija Međunarodne organizacije civilnog zrakoplovstva gdje su države članice odgovorne za pružanje usluga zračnog prometa.
   Članak 2.
   Definicije
   Osim relevantnih definicija iz članka 2. Uredbe (EZ) br. 549/2004, primjenjuju se sljedeće definicije:
   
               1.
            
            
               „rezervacija zračnog prostora” znači određeni dio zračnog prostora koji je privremeno rezerviran za isključivu ili specifičnu upotrebu po kategorijama korisnika;
            
         
               2.
            
            
               „jedinica za usluge u zračnom prometu” znači jedinica, civilna ili vojna, koja je odgovorna za pružanje usluga u zračnom prometu;
            
         
               3.
            
            
               „letovi koji se obavljaju prema pravilima instrumentalnog letenja” (IFR letovi) znači bilo koji letovi koji se obavljaju prema pravilima instrumentalnog letenja kako je određeno u Prilogu 2. (5) Čikaškoj konvenciji o međunarodnom civilnom zrakoplovstvu iz 1944.;
            
         
               4.
            
            
               „letovi koji se obavljaju prema pravilima vizualnog letenja” (VFR letovi) znači bilo koji letovi koji se obavljaju prema pravilima vizualnog letenja kako je određeno u Prilogu 2. (6) Čikaškoj konvenciji o međunarodnom civilnom zrakoplovstvu iz 1944.;
            
         
               5.
            
            
               „klasifikacija zračnog prostora” znači razvrstavanje zračnog prostora u zračne prostore službi zračnog prometa određenih dimenzija, koji su označeni abecedno i unutar kojih se mogu odvijati određeni tipovi letova, te za koje su specificirane službe zračnog prometa i pravila rada; zračni prostori službi zračnog prometa razvrstavaju se kao klasa A do G kako je određeno u poglavlju 2, stavku 6.1. Priloga 11. (7) Čikaškoj konvenciji o međunarodnom civilnom zrakoplovstvu.
            
         Članak 3.
   Klasifikacija zračnog prostora iznad razine leta 195
   1.   Države članice cjelokupni zračni prostor iznad razine leta 195 klasificiraju kao zračni prostor klase C.
   2.   U skladu s člankom 4., države članice osiguravaju da su u zračnom prostoru klase C dopušteni IFR i VFR letovi, da se svim tim letovima pružaju usluge kontrole zračnog prometa te da se takvi IFR letovi razdvoje od drugih IFR letova i od VFR letova.
   VFR letovi razdvojeni su od IFR letova i primaju prometne informacije o drugim VFR letovima.
   Članak 4.
   Pristup VFR letova u zračni prostor iznad razine leta 195
   U zračnom prostoru iznad razine leta 195 države članice mogu, gdje je primjenjivo, uspostaviti rezervaciju zračnog prostora u kojem se mogu dopustiti VFR letovi.
   Nadležna jedinica službe zračnog prometa može također odobriti VFR letove u zračnom prostoru iznad razine leta 195 do i uključujući razinu leta 285 u skladu s postupcima odobravanja koje uspostavljaju države članice i objavljuju ih u odgovarajućim objavama zrakoplovnih informacija.
   Članak 5.
   Stupanje na snagu i primjena
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. srpnja 2007.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. svibnja 2006.
      
         
            Za Komisiju
         
         Jacques BARROT
         
            Potpredsjednik
         
      
   
   
      (1)  SL L 96, 31.3.2004., str. 20.
   
      (2)  SL L 96, 31.3.2004., str. 1.
   
      (3)  13. izdanje – srpanj 2001. www.icao.int.
   
      (4)  10. izdanje – srpanj 2005. www.icao.int.
   
      (5)  10. izdanje – srpanj 2005. www.icao.int.
   
      (6)  10. izdanje – srpanj 2005. www.icao.int.
   
      (7)  13. izdanje – srpanj 2001. www.icao.int.